Aet omp bet da zizoleiñ Gleann Cholm Cille e Bro Ulaidh; kontelezh Dun na nGall, an hani pellañ er Leinioù. Ha bout ema hogozig gronnet a grenn get lodenn Iwerzhon chomet edan veli Breizh-Veur ema ar gontelezh er Republik.    Gwezharall e veze graet Tír Chonaill anezhi, da lâret eo «bro Conall». Ha souezhusañ tra, chomet eo dieub ar vro-se betak ken ma feazhas ar Saozon àrne er seitekvet kantvet, betak neuze e talc'has an dud d'ober get lezennoù kozh a reer breitheamh anezhe ( ger kar da «v/breud» e brezhoneg). A benn ar fin, unan ag ar rouantelezhioù «keltiek» diwezhañ. Ur vro a judennoù ema ivez; anvioù lec'h ar c'horn-se a zo a re ar muiañ a zaveoù da judennoù kozh enne.        (àr dor ar manez)    Chomet eo bev mat ar gouedeleg àr an  aod, ur Gaeltacht a zo bet savet du-hont enta. Brudet eo rannyezh an Dun na ngall aveit bout diaes da gompren, ha gwir eo e tenn muioc'h da c'houedeleg Bro Skos gwezhavez. En arbenn da gement-se eh aemp du-hont a benn gwellikaat hon iwerzhoneg e pad tri devezh ha komz get tud dedenus desket ar yezh àr varlenn o mammoù. En o zouez; Paddy, paotr e gasketenn, en deus diskouezet ha displeget deamp lec'hioù liammet get buhez sant ar vro : Colm; daet ag Iniz Iona a benn achap ag ar vikinged. Ha Kitty, dek vlez ha  pevar ugent, kuilhet he cher get arer an amzer ha duaet get an heol; enni memor ar vro, hembti e vize aet ur lod kaer ag ar c'hanaouennoù gwezharall da get, gras d'ar vaouez-se ema bet miret tonioù feadóg ivez (ur manestin flaouit). Kanal a ra e tavarnioù ar vro ur lommig hani kreñv dalc'het en he dorn dalc'hmat...     (Paddy e tispleg deamp kredennoù an amzer baset, amañ get mein pareüs)      Gleann Cholm Cille a zo kreizig kreiz ar Gaeltacht, ar ger-se a zo ag a re gentañ en enez e tenniñ he mat ag ar fed e ta iwerzhoneg get e leizh a dud dalbezh, en ur zegemer tud e stajoù àr ar yezh. A houdevezh ez eus trawalc'h a stajidi aveit ma vev tud ar vro get kement-se (gwir eo nend int ket kalz anezhe..).    E penn kentañ ar c'hantvet e oe ar c'horn-se ag ar re baourañ ag Iwerzhon, ur beleg avat, doc'h gwelet ne  dizhe ket da dud ar vro bout trawalc'h a vevañs, a soñjas en o lakaat da labourat holl a gevred ha lakaat boutin tachennoù pe tolpadoù deñved... Hag ema daet a benn, mui pe vui.    Ar vro a zo kaer ha kraz, taouarc'hegi, tostennoù, mein e pep lec'h, ha bout ema strimpet d'ar glav eh eo kraz da vat. Ur lec'h ag ar re vravañ en Iwerzhon, hep mar erbet. Enno ema tornaod ihuelañ Europa, àr ar fotoioù tennet genin e heller er gwelet erc'h àr e vlein. Kavet hon eus ur pezh kantren e torioù tostalek  manezier ar vro !        (Penn-dañvad e-felz)